
Brūkšnelio rašymas

Brūkšnelis dedamas tarp tokių žodžių ar rašto ženklų, kurie jungiami į visumą ir reiškia vieną dalyką. Brūkšnelis visada rašomas nepaliekant tarpų iš abiejų pusių.
Brūkšnelis rašomas:
· tarp vieno asmens dviejų pavardžių, pvz., Sofija Kymantaitė-Čiurlionienė,  arba tarp pavardės ir slapyvardžio, pvz., J. Lukša-Daumantas; 
· tarp anksčiau savarankiškais buvusių pavadinimų, kurie pavadina vieną jungtinį objektą, pvz., UAB „Švyturys-Utenos alus“; Tėvynės sąjunga-Lietuvos krikščionys demokratai; krepšinio komanda Kazlų Rūdos „Ataka-Kauno kolegija“;
· Tarp geografinių pavadinimų, kurie pavadina vieną objektą, kai sudėtinis pavadinimas sudarytas iš dėmenų, žyminčių atskirus objektus, pvz., Labanoro-Pabradės giria, arba iš dėmenų, skirtingu aspektu (skirtingomis kalbomis ar laikotarpiais) žyminčių tą patį objektą, pvz., Akmena-Danė;
· jungiant du semantiškai lygiaverčius daiktavardžius, pvz., sekretorius-referentas, lopšelis-darželis, namas-muziejus;
· gali būti rašomas tarp dviejų būdvardžių, reiškiančių vieną nedalomą daikto ypatybę (priklauso nuo autoriaus vertinimo), pvz., mokslinė-metodinė konferencija, politinė-socialinė santvarka, politinė-teisinė aplinka, socialinė-ekonominė sistema, techninis-ekonominis rodiklis. 

Brūkšnelis nerašomas:
· tarp dviejų to paties asmens lietuviškų vardų, pvz., Leonas Kazimieras Ulevičius;
· tarp semantiškai nelygiaverčių daiktavardžių, kurių vienas yra siauresnės reikšmės, pvz., sąskaita faktūra, įmonė partnerė, evangelikai reformatai, įmonė partnerė, sportininkas profesionalas, bankas akcininkas, valstybė narė;
· dvigubuose pareigų pavadinimuose, kai antrasis žodis nurodo siauresnę kvalifikaciją, specializaciją, pvz., gydytojas konsultantas, inžinierius programuotojas;
· tarp dviejų skirtingus dalykus reiškiančių daiktavardžių, pvz., gamybos ir prekybos įmonė, pajamų ir išlaidų sąmata, keliai barstomi druskos ir smėlio mišiniu, kultūra ir švietimas, vaisių ir daržovių sultys, globa ir rūpyba  
· populiariuose tekstuose mišinius sudarančių medžiagų pavadinimai paprastai jungiami ne brūkšneliu, o jungtuku ir, pvz., azoto, fosforo ir kalio trąšų mišinys. O specialiojoje literatūroje daugiakomponenčių mišinių pavadinimuose gali būti rašomas brūkšnelis, pvz., azoto-fosforo-kalio trąšos;
· mokslinėje literatūroje, kai tam tikri objektų skirtumai apibūdinami viena didžiąja ar mažąja raide, pvz., F statistika, Z kintamasis, t statistika;
· tarp sudurtinių žodžių dėmenų ar priešdėlio ir šaknies, pvz., postmodernizmas, tarpkultūrinis, makroaplinka;
· samplaikiniuose įvardžiuose ir prieveiksmiuose, pvz., šiaip ne taip, kas ne kas.

Brūkšnelis tarp raidžių ir skaitmenų
Brūkšnelis rašomas po arabiškų skaitmenų, pridedant skaitvardžio galūnes ir prieš paskutinį sudurtinio žodžio dėmenį, pvz.: 
1-as, 3-ias, 3-io, 3-iam, 3-ią, 3-iu, 3-iame (kartu su minkštumo ženklu!); 
1-asis, 1-oji, 12-a, 12-os, 12-kai, 12-oje;
 2019-ieji, 2019-ųjų, 2019-iesiems, 2019-uosius, 2019-aisiais;
9-o dešimtmečio pradžioje, 20-ojo amžiaus 4-ąjį dešimtmetį (kai rašoma galūnė su priesaga, žymimas ir prieš priesagą einantis priebalsis);
50-metis, 100-milijoninė minia, 10-tūkstantasis lankytojas.

               Prie arabiškų skaitmenų galūnės dažniausiai nepridedamos administraciniuose ir moksliniuose tekstuose, kai numeruojamos struktūrinės dalys ar vaizdiniai elementai, pvz.:
3 skyrius, 5 punktas, 6 įtrauka, 3 priedas, 6 lentelė, 8 paveikslas, 10 schema, 15 diagrama.

               Po romėniškų skaitmenų galūnės nepridedamos, pvz., III dalis, bet 3-ioji dalis,            X konkursas, bet 10-asis konkursas.

Prie nežinomą skaičių žyminčios raidės (n, l) pridedant žodžio baigmenį  rašomas brūkšnelis. Galima pridėti ir vien tik galūnę, pvz.:
n-tasis skaičius, l-tainė skaičiavimo sistema, n-tainis sveikasis skaičius;
n-asis skaičius, n-asis laipsnis, n-oji harmonika.

Tekste pridedant linksnio galūnę prie raidinių santrumpų rašomas brūkšnelis, pvz.,
BAFTA-os, PUPP-ą.

Brūkšnelis rašomas šiais specialiais atvejais:

· rašant datą vienu iš skaitmeninių rašymo būdų, pvz., 2026-06-24;
· rašant pašto kodą, jei rašomas valstybės kodas, pvz., LT-69443;
· rašant adresą tarp namo ir buto numerių, pvz., Vasario 16-osios g. 28A-5;
· tarp numerius žyminčių skaitmenų ir raidžių grupių, pvz., sprendimas Nr. TS-2645; unikalus numeris 1111-0001-2026;
· sudėtinguose cheminių medžiagų pavadinimuose, sudaromuose pagal tarptautinius standartus, pvz., n-fenil-n-izopropil-p-fenilendiaminas;
· trumpinant žodžius, kai rašoma pirmoji žodžio raidė ir paskutinis skiemuo, pvz., b-ka (biblioteka), m-kla (mokykla);
· vietoj praleistos pasikartojančios žodžio dalies, pvz., audio- ir videokonferencija; vadybininkas (-ė); vedėjas, -a; gimęs, -usi.

Brūkšnelis nededamas rašant telefonų numerius, pvz.: +370 XXX  XXXXX.
Brūkšnelis nevartojamas trumpinti junginiams su žodžiais elektroninis, -ė, mobilusis,      -ioji, pvz., e. paštas, el. paštas (ne e-paštas).

Parengė Kazlų Rūdos savivaldybės Bendrojo skyriaus vyriausioji specialistė (savivaldybės) kalbos tvarkytoja Jolanta Gaidienė.
Konsultuotis galima tel. +370 67670056, el. p. jolanta.gaidiene@kazluruda.lt
